En 53-årig far skal varetægtsfængsles i fire uger.

Det blev afgjort onsdag ved et grundlovsforhør ved retten i Odense.

Manden er sigtet for drabsforsøg med adskillige knivstik på sin 21-årige datter i Odense-bydelen Vollsmose tirsdag.

Manden nægtede sig skyldig og fortalte i dag i retten, at han ikke husker meget fra hændelsen.

Den sigtede husker, at han havde en kniv i hånden, og at han så sin datter på gulvet. Han husker også, at hans hustru slog ham, forklarede han i retten. Men motivet for knivstikkeriet er endnu uvist.

Den sigtede var meget påvirket af situationen i retten.

Det kom frem ved grundlovsforhøret, at datteren er blevet gift for nylig, og at den sigtede mandag havde et skænderi med sin hustru, hvorefter hun ville skilles.